LV Eiropas Savienības Oficiālais Vēstnesis C 193/22

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2011/C 193/11

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“BÉA DU ROUSSILLON”

EK Nr.: FR-PDO-0005-0548-30.03.2006

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Institut national de l’origine et de la qualité (INAO) Adrese: 51 rue d’Anjou 75 008 Paris FRANCE Tālr. +33 153898000 Fakss +33 142255797 E-pasts: info@inao.gouv.fr

2. Grupa:

Nosaukums: Syndicat de défense de la pomme de terre primeur du Roussillon Adrese: Marché de Gros 66200 Elne FRANCE Tālr. +33 468359768 Fakss +33 468228695 E-pasts: — Sastāvs: ražotāji/pārstrādātāji ( X ) citi ( )

3. Produkta veids:

1.6. grupa. Svaigi vai pārstrādāti augļi, dārzeņi un labība

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Béa du Roussillon”

4.2. Apraksts:

“Béa du Roussillon” ir agrie kartupeļi, t. i., tos novāc pirms pilnīgas nogatavošanās un tirgo svaigā veidā.

Tos audzē tikai no “Béa” kartupeļu šķirnes.

“Béa du Roussillon” kartupeļiem ir iegarena, izstiepta forma, tie ir gludi un simetriski. Spīdīgā un gludā miza ir gaiši dzeltenā krāsā un tīra, tāpēc izskatās nolobīta, bet ne nomizota. Mīkstums ir bāli iedzeltens. Šiem kartupeļiem piemīt izteikts agro dārzeņu aromāts. Pagaršojot tiem raksturīga nedaudz saldena piegarša un izteikta agro dārzeņu (artišoka, zirnīšu un pupu) smarža. Mīkstuma konsistence ir sulīga.

“Béa du Roussillon” bumbuļu lielums ir no 17 līdz 65 mm, un sausnas saturs, kad kartupeļus iepako pārdošanai, ir mazāks par 20 %.

Kartupeļus pēc novākšanas tirgo ar cilmes vietas nosaukumu “Béa du Roussillon” no 1. maija līdz 31. jūlijam.

4.3. Ģeogrāfiskais apgabals:

Minētos kartupeļus diedzē, audzē, mazgā, šķiro un iepako ražošanas ģeogrāfiskajā apgabalā, kas atrodas šādu Rusijonas līdzenuma (Austrumpireneju departamenta) pašvaldību teritorijā: Alénya, Argelès-sur-Mer, Baho, Bompas, Canet, Corneilla-la-Rivière, Elne, Latour-Bas-Elne, Le Soler, Ortaffa, Palau-del-Vidre, Perpignan, Pezilla-la-Rivière, Pia, Saint-Cyprien, Saint-Estève, Sainte-Marie, Saleilles, Théza, Torreilles, Villelongue-de-la-Salanque un Villeneuve-de-la-Rivière.

Šim ģeogrāfiskajam apgabalam jo īpaši raksturīgs tipiskais Vidusjūras klimats, izvietojums uz kvartāra perioda aluviālo sanesu veidotām terasēm ar ūdenscaurlaidīgiem augsnes dziļākajiem slāņiem un īpatnējām cilvēka pārveidotām ainavām.

Ražošanas ģeogrāfiskajā apgabalā kartupeļus novāc platībās, kuru lielumu ierobežo zemesgabala vai tā daļas robežas, ko Valsts cilmes un kvalitātes institūta Valsts lauksaimniecības un pārtikas produktu komiteja apstiprinājusi 2005. gada 19. maija sēdē.

Kopumā šīs platības aizņem 5 500 hektārus un ir izvietotas 22 pašvaldību teritorijās, kas ietilpst “Béa du Roussillon” cilmes vietas nosaukuma ģeogrāfiskajā apgabalā.

Tādējādi norobežotā zemesgabalu platība ir atspoguļota kadastru plānos, kas glabājas attiecīgo pašvaldību domēs.

4.4. Izcelsmes apliecinājums:

Tiek nodrošināta kartupeļu “Béa du Roussillon” visu posmu izsekojamība un kontrole no zemesgabala līdz gatavajam produktam.

Apzināti ir visi uzņēmēji, kas nodarbojas ar šo kartupeļu audzēšanu, mazgāšanu, šķirošanu un iepakošanu, kā arī šo uzņēmēju ražošanas līdzekļi, kas tiek izmantoti šā cilmes vietas nosaukuma produkcijas ražošanas procesā. Minētajiem uzņēmējiem līdz 1. novembrim pirmajā gadā, kad viņi pieprasa šā nosaukuma piešķiršanu savai produkcijai, ir jāparaksta identifikācijas deklarācija. Produkta izsekojamību nodrošina reģistri (grāmatvedības dati, audzēšanas uzskaites žurnāli) un deklarācijas, kas ļauj izsekot visām produkta pārvietošanām un veiktajām darbībām.

Visiem uzņēmējiem, kuri nevēlas pilnībā vai daļēji izmantot savus ražošanas līdzekļus šā kontrolētā cilmes vietas nosaukuma produkcijas ražošanai, līdz stādīšanas gada 1. maijam ir jāparaksta un jāiesniedz grupai attiecīgā nodomu deklarācija.

Katrs ražotājs reizi gadā pēc ražas novākšanas līdz 31. augustam iesniedz grupai ražas deklarāciju. Uzņēmējiem, kas nodarbojas ar kartupeļu savākšanu, šķirošanu un iepakošanu, līdz ražas novākšanas gada 31. augustam ir jāiesniedz grupai tirdzniecības pārskata deklarācija.

Šo kārtību papildina analītisks un organoleptisks novērtējums, ko veic aptaujas veidā un kas ļauj pārliecināties par produkta kvalitāti un tipiskām īpašībām. Šo pārbaudi veic agro kartupeļu partijām, kas ir iepakotas pārdošanai vai ir gatavas iepakošanai.

4.5. Ražošanas metode:

Visas darbības saistībā ar audzēšanu, mazgāšanu, šķirošanu un iepakošanu ir jāīsteno noteiktajā ģeogrāfiskajā apgabalā.

Audzēšanas paņēmieniem, kā arī darbībām, kas paredzētas mazgāšanai, šķirošanai un iepakošanai, ir jāveicina šo agro kartupeļu īpašību nodrošināšana un saglabāšana, proti, lai tie izskatītos nolobīti, bet ne nomizoti.

Sertificēti Béa šķirnes sēklas kartupeļi tiek novietoti uzdiedzēšanai caurumotās kastēs zem siltumnīcas stikla vai tuneļos ar nodrošinātu apgaismojumu un gaisa pieplūdi, sākot no decembra beigām un janvāra sākuma, uz laiku no 4 līdz 12 nedēļām.

Stādīšana notiek vagās, tīrā vai salmiem pārklātā zemē, un tā ir jāveic no 25. janvāra līdz 20. aprīlim. Kartupeļu stādīšana notiek ar rokām.

Stādīšanas blīvums ir no 60 000 līdz 78 000 stādu uz hektāru, ja sēklas kartupeļu lielums ir no 28 līdz 35 mm. Šādā gadījumā atstarpe starp vagām ir no 70 līdz 80 cm, bet atstarpe vagā starp stādiem – no 17 līdz 20 cm.

Stādīšanas blīvums ir no 42 000 līdz 53 000 stādu uz hektāru, ja sēklas kartupeļu lielums pārsniedz 35 mm. Šādā gadījumā atstarpe starp vagām ir no 70 līdz 80 cm, bet atstarpe vagā starp stādiem – no 25 līdz 32 cm.

Audzēšana zem siltumnīcas stikla vai tunelī ir aizliegta. Atļauti ir tikai pagaidu pārsegumi, kas aizsargā pret salu vai vēju.

Līnijveida apūdeņošana apsmidzinot vai lokalizēti ir atļauta, sākot no šīs kultūras simtprocentīgas saasnošanas līdz astotajai dienai pirms ražas novākšanas. Ja augsne ir ļoti sausa, ražas novākšanas priekšvakarā vai tajā pašā dienā var veikt laistīšanu.

Mēslošana ar minerālmēsliem vai organisko mēslojumu, izmantojot apsmidzināšanu, ir aizliegta.

Ķīmiskā nezāļu iznīcināšana ir atļauta (ja zeme pārklāta ar salmiem, lieto uz pusi mazāku devu).

Audzēšanas cikla ilgums nepārsniedz 100 dienu. Lakstu appļaušana pirms ražas novākšanas ir aizliegta. Atbrīvot no lakstiem ir atļauts tikai dienā, kad novāc ražu. Ražas novākšana zemes gabalā sākas, kad 70 % bumbuļu ir sasnieguši atbilstošo lielumu no 28 līdz 55 mm. Ražu novāc ar rokām vai ar mehāniskiem kartupeļu lasītājiem, kas atbilst precīzi definētiem kritērijiem, lai neradītu kartupeļiem bojājumus un jo īpaši lai ierobežotu pārciesto triecienu un kritienu skaitu. Kartupeļus ar rokām saliek kastēs, kuru maksimālā ietilpība ir 30 kg, un tajā pašā dienā, kad tie novākti, nosūta uz savākšanas stacijām, kur tos mazgā, šķiro un iepako.

Maksimālā atļautā ražība ir 30 neto tonnu uz hektāru.

Mazgāšana, šķirošana un iepakošana ir jāveic kartupeļu “Béa du Roussillon” audzēšanas apgabalā, lai saglabātu šā svaigā un neizturīgā dārzeņa kvalitāti un rādītājus, jo tas ir īpaši jutīgs pret triecieniem un gaismu (saulē ātri apdeg un kļūst zaļš). Tāpēc, lai kartupeļi “Béa du Roussillon” joprojām izskatītos nolobīti, bet ne nomizoti, tos iepako 24 stundu laikā pēc novākšanas no lauka. Šā iemesla dēļ visām darbībām, kas notiek pirms mazgāšanas un šķirošanas, ir ļoti īss izpildes termiņš. Bumbuļu mazgāšana lauka malā ir aizliegta. Lai pareizi veiktu mazgāšanu, šķirošanu un iepakošanu, ir jāizmanto vietējā zinātība, kas izpaužas kā šai produkcijai pielāgotu mehānismu izmantošana (mazgāšanai, šķirošanai un iepakošanai); to nolūks ir nepieļaut, lai produkts saņemtu triecienus. Tādējādi visa procesa laikā bumbuļi nedrīkst krist no augstuma, kas pārsniegtu 50 cm. Ja kritiens pārsniedz 30 cm augstumu, bumbuļi rit pa reni vai arī krīt uz mīksta paklājiņa.

Kad ir pabeigta šķirošana, “Béa du Roussillon” šķirnes bumbuļiem ir šādas īpašības:

— tie ir veseli, proti, bez nošķēlumiem vai bojājumiem, kas apdraudētu to veselumu,

— veselīgi,

— stingri,

— nav pārsprāguši, proti, tiem nav nekādu augšanas laikā iegūtu plaisu,

— praktiski tīri, bez redzamiem svešķermeņiem, jo īpaši bez zemes paliekām,

— nav karstuma vai sala izraisītu bojājumu,

— nav iezaļganas nokrāsas,

— nav būtisku iekšēju defektu,

— nav pārlieka ārējas izcelsmes mitruma,

— nav nepiederīga aromāta un/vai piegaršas.

Veicot iepakošanu ģeogrāfiskā apgabala teritorijā, tiek sekmēta šā produkta kvalitātes un raksturīgo īpašību saglabāšana, turklāt tā atvieglo kartupeļu izsekojamību.

Iepakošana: kartupeļi “Béa du Roussillon” ir jāiepako stingros iesaiņojumos, kuru ietilpība nepārsniedz 15 kilogramu. Turklāt produkta izsekojamību uzlabo tas, ka katrs iesaiņojums tiek aizzīmogots tā, ka, produktu pārdodot patērētājam, aizzīmogojumu nevar noņemt, neatstājot acīmredzamas pēdas. Kartupeļus iepako, sašķirot tos pēc šādiem izmēriem:

— no 17 līdz 28 mm, šāda izmēra bumbuļus var tirgot ar nosaukumu “bumbulīši”,

— no 28 līdz 65 mm.

Tirdzniecība: kartupeļus ar cilmes vietas nosaukumu “Béa du Roussillon” laiž tirdzniecībā, sākot no to novākšanas gada 1. maija, un tirgo līdz 31. jūlijam ieskaitot.

4.6. Saikne:

Pateicoties apūdeņošanas sistēmai, ko ieviesa vestgoti, plēsumu uzaršanai un dīķu nosusināšanai, ko paveica mauri, Rusijonā ļoti agri izveidojās ortas (dārzi).

Pēc kartupeļu ievešanas XVIII gadsimtā tos kopš 1855. gada audzē 500 ha platībā.

Zemē, kas piemērota agro dārzeņu audzēšanai, pateicoties Vidusjūras pussausajam klimatam, Béa šķirne ir atradusi sev mājvietu kopš ierakstīšanas katalogā 1954. gadā. Patlaban šis apvidus ir vienīgais (visā Francijā, Itālijā un Spānijā kopā), kas piedāvā minēto agro kartupeļu šķirni.

Augsni, ko izmanto “Béa du Roussillon” audzēšanai, ir viegli identificēt. Tā ir sanesu augsne, kas pārklāj akmeņainas terases. Laika gaitā tā ir maz mainījusies, tā ir dziļa un caurlaidīga, ar dūņainu vai smilšainu struktūru, ļoti mīksta un poraina. Tajā nav akmeņu un grants, tāpēc bumbuļi var netraucēti attīstīties.

Augsne un klimatiskie apstākļi piešķir “Béa du Roussillon” raksturīgās vizuālās īpašības – šie kartupeļi ir iegareni, gludi, līdzeni, blāvi iedzelteni un spodri. Ir skaidri zināms, ka augsnēs ar citādu uzbūvi arī kartupeļiem ir ļoti atšķirīgas īpašības (tie ir kompakti un nedaudz apaļāki).

“Béa du Roussillon” izmanto Vidusjūras pussausā klimata sniegtās priekšrocības, ko raksturo izteikti sausa audzēšanas sezona. Vidējā temperatūra svārstās no 15 līdz 16 °C, vasaras ir ļoti karstas, un saules stundu skaits gada laikā vidēji ir 2 530. Nokrišņu daudzums pārsvarā ir mazs, no 550 līdz 650 mm, bet vienlaikus gada laikā laikapstākļi ir ļoti nepastāvīgi, bieži plosās negaiss.

Saules gaisma līst bagātīgi, ziemas ir maigas, vasaras – karstas, tomēr karstumu apvalda jūras tuvums, un visi šie dabas apstākļi kopā ļauj stādiem harmoniski attīstīties, sekmējot vienmērīgu bumbuļu veidošanos.

Šķiet, ka ziemeļu vējš “tramontāns”, kas Rusijonā pūš katru trešo dienu un bieži vien stipri, varētu būt traucēklis, tomēr īstenībā ir tieši pretēji – tas sekmē kartupeļu audzēšanu, jo ierobežo kriptogāmo slimību izplatību, kas kaitē “Béa du Roussillon” regulārajai un vienādajai formai un īpašībām. Turklāt arī cilvēku uzkrātās zināšanas un prasmes mazina šo slimību ietekmi; lai cīnītos pret slimību tiešo ietekmi (lakstu nolūšanu), tiek palielināts stādīšanas blīvums, radot masas efektu, bet zemesgabalu blīvi apstāda ar dzīvžogiem, kas aiztur vēja brīzes. Augšanas sākumposmā asni ir ļoti trausli, lai gan šī šķirne kopumā ir noturīga pret vēju, jo laksti pieaug spēkā un lapotne kļūst izturīgāka pret berzi, kad stāds ir vairāk attīstījies.

Ļoti īpatnēja ir izveidotā ainava ar nelieliem zemesgabaliem, augstiem dzīvžogiem un senlaicīgu kanālu sistēmu, kas pievada un aizvada ūdeni. Šī ainava, lai gan nav sastingusi, tomēr ir maz mainījusies un ir labi pārdomāta. Minētā stādīšanas prakse nodrošina “Béa du Roussillon” šķirnes audzēšanai dabiskus apstākļus.

Audzēšanas procesā tieši uzdiedzēšanai ir būtiska nozīme, ļaujot saglabāt un uzaudzēt lielu skaitu asnu, bet stādīšanu veic ar rokām, turklāt stādīšanas blīvumu nosaka asnu skaits. Blīvums ir palielināts, lai cīnītos pret vēja ietekmi. Apūdeņošanas sistēma, ko vēl arvien izkārto lineāri, nodrošina taupīgāku ūdens izsmidzināšanu.

Audzētāju uzkrātām zināšanām un prasmēm liela nozīme ir arī ražas novākšanā. Audzētāji ir izgudrojuši kartupeļu lasāmās mašīnas, kas piemērotas Béa šķirnes trauslumam un paņem kartupeli kopā ar zemi, pretēji parastām kartupeļu lasāmām mašīnām, kuru uzdevums ir atdalīt iespējami vairāk zemes, tādējādi mazāku nozīmi piešķirot bumbuļa saglabāšanai.

Tas ļauj pasargāt šo trauslo bumbuli no triecieniem, jo tam ir ļoti plāna miza. Minētās kartupeļu lasāmās mašīnas strādā ļoti lēnā ritmā, un tām vajag daudz roku darba, jo katru bumbuli ar rokām ievieto kastē.

Tas pats attiecināms uz mazgāšanu, šķirošanu un iepakošanu, jo bumbuļi, krītot no neliela augstuma, tiek pasargāti no triecieniem, izmantojot īpašus plastmasas vai gumijas paklājiņus vai renes, turklāt iepakošana notiek nevis parastajos maisiņos vai tīkliņos, bet gan stingros iesaiņojumos, kuru ietilpība nedrīkst pārsniegt 15 kg, lai saglabātu bumbuļu veselumu.

“Béa du Roussillon” analītiskās, vizuālās un garšas īpašības ir saistāmas ar audzēšanā izmantoto zemi un audzētāju zinātību. Arī organoleptiskās analīzes, kas tika veiktas laikā no 1995. līdz 2004. gadam, nepārprotami pierādīja, no vienas puses, ka “Béa du Roussillon” kartupeļu raksturīgās īpašības gadu gaitā neizzūd, bet, no otras puses, – ka šiem kartupeļiem, kad tos audzē citur, nepiemīt tādas pašas īpašības. Vizuāli tie ir biezāki, apaļāki, izskatās kompaktāki, un to dzeltenā krāsa ir tumšāka. Agro dārzeņu aromāts nav sajūtams vispār vai ir daudz mazāk izteikts, turklāt citur audzētajiem kartupeļiem pārsvarā ir dūmu un deguma garša un aromāts.

“Béa du Roussillon” maksimālais sausnas līmenis var šķist salīdzinoši augstāks nekā citu ražošanas apgabalu produkcijai, taču tas izskaidrojams ar vairākiem apstākļiem – vispirms jau ar Vidusjūras klimatu, kuram raksturīgs neliels nokrišņu daudzums, spēcīgu saules gaismu (jo īpaši pavasaros, bumbuļu augšanas laikā, un vasarā, kad tie nogatavojas), biežām lietusgāzēm (lietum parasti ir liela nozīme pavasaros), kam seko spēcīgas saules gaismas stundas, paaugstinātu gaisa temperatūru, kā arī audzēšanas cikla ilgumu. Audzēšanas sezonas gaitā, kā arī tad, kad cikls tuvojas 100 dienu robežai, sausnas līmenis paaugstinās, sasniedzot 20 % un turklāt nemainot produkta kvalitāti.

Toties, pārsniedzot šo robežvērtību, miza paliek biezāka un kartupelis zaudē savu agrīnā dārzeņa iedabu. Organoleptiskās analīzes ir apliecinājušas, ka produkta “Béa du Roussillon” īpašības saglabājas un neizzūd, kad sausnas līmenis ir zemāks par 20 % (jo īpaši attiecībā uz kartupeļu pamata konsistenci un agro dārzeņu aromātu).

Visi šie apstākļi kopā – augsne, klimats, cilvēku zināšanas un prasmes – ir veicinājuši “Béa du Roussillon” pazīstamību. Šī labā slava ir izplatījusies gan profesionāļu, gan patērētāju vidū. “Béa du Roussillon” ir gaidīta prece tirgū, un kopš šīs šķirnes rašanās tā nav atdevusi savu vietu citām šķirnēm, ko vietējā tirgū piedāvā kā agros kartupeļus.

Tādējādi kopš 20. gadsimta piecdesmito gadu vidus un vēl šobaltdien daudzos rakstos, kas publicēti vietējā, reģionālā vai valsts līmeņa presē, ir atrodamas atsauces uz šo tipisko produktu, kas cieši saistīts ar savu ražošanas vietu.

4.7. Pārbaudes struktūra:

Nosaukums: Institut national de l’origine et de la qualité (INAO) Adrese: 51 rue d’Anjou 75008 Paris FRANCE Tālr. +33 153898000 Fakss +33 142255797 E-pasts: info@inao.gouv.fr

Nosaukums: DGCCRF Adrese: 59 boulevard Vincent Auriol 75703 Paris Cedex 13 FRANCE Tālr. +33 144871717 Fakss +33 144973037 E-pasts: —

4.8. Marķējums:

Papildus obligātajām norādēm, kas paredzētas tiesību aktos par pārtikas preču marķēšanu un noformēšanu, agro kartupeļu marķējumā izmanto cilmes vietas nosaukumu “Béa du Roussillon”, uz katra atsevišķā iepakojuma norādot šādas ziņas:

— cilmes vietas nosaukumu “Béa du Roussillon”, kas uzrakstīts ar rakstzīmēm, kuru izmērs ir vismaz vienāds ar vislielāko marķējumā iekļauto rakstzīmju izmēru,

— apliecinot reģistrāciju ES, norādi “aizsargāts cilmes vietas nosaukums” vai “ACVN”,

— apliecinot reģistrāciju ES, ES ACVN logotipu.

(1) OV L 93, 31.3.2006., 12. lpp.